《祝英台近 会稽道中，用辛稼轩韵》
清代·董俞

霁烟轻，凉月澹，肠断西陵浦。松露廉纤，洒遍蓬窗雨。

可怜旧日青山，无人吟眺，算谁肯、移家暂住。

凭阑觑。几株垂柳阴边，属玉遥堪数。万壑千岩，犹记虎头语。

任他客帽频欹，村醪半醉，聊目送、乱云归去。

作者简介：清江苏华亭人，字苍水，号樗亭。董含弟。顺治十七年举人。康熙十八年举博学鸿词，未中。诗文与含齐名，时称“二董”。著有《樗亭集》、《浮湘集》、《度岭集》。